Οι θέσεις της Ελλάδας πάνω στα τρέχοντα διεθνή θέματα - 2001-11-14
Όπως τις ανέπτυξε ο Γιώργος Παπανδρέου στα Ηνωμένα Έθνη
Ο υπουργός εξωτερικών της Ελλάδας Γιώργος Παπανδρέου, σε αγόρευσή του από το βήμα της Γενικής Συνέλευσης του ΟΗΕ, μίλησε μεταξύ άλλων για τις νέες προκλήσεις που αντιμετωπίζει ο κόσμος τονίζοντας την ανάγκη δημιουργίας μιας νέας παγκόσμιας ηθικής τάξης. Όπως επισημαίνει ο Γιώργος Μπίστης από την Ελληνική Υπηρεσία της Φωνής της Αμερικής, ο έλληνας υπουργός εξωτερικών, αναφερόμενος στις βομβιστικές επιθέσεις της ενδεκάτης Σεπτεμβρίου, τόνισε την αλληλεγγύη που σχεδόν σύσσωμα επέδειξε η διεθνής κοινότητα προς τις Ηνωμένες Πολιτείες και τον αμερικανικό λαό. Από τα ερείπεια αυτής της τραγωδίας, είπε ο κ. Παπανδρέου, γεννήθηκε η επιτακτική ανάγκη της δημιουργίας μιας νέας ηθικής τάξης, μιας νέας παγκόσμιας κοινότητας με κοινές αξίες , μιας κοινότητας στην οποία θα υπάρχει κοινωνική ισότητα και οικονομική ανάπτυξη, μιας κοινότητας στην οποία θα υπερισχύει η δικαιοσύνη και θα προστατεύεται το περιβάλλον Στη συνέχεια ο έλληνας υπουργός εξωτερικών υπογράμμισε την ιδιαιτερότητα της Ελλάδας και τη δυνατότητά της να διαδραματίσει σημαντικό ρόλο στην επίτευξη των στόχων αυτών. Η Ελλάδα, είπε, ανέκαθεν βρισκόταν στο σταυροδρόμι διάφορων πολιτισμών. Σήμερα είναι περήφανη γιατί ανήκει στην Ευρωπαϊκή Ένωση και το ΝΑΤΟ και επίσης γιατί, λόγω της γεωγραφικής της θέσης, αποτελεί μέρος της Ευρώπης, των Βαλκανίων και της Μεσογείου. Η Ελλάδα, συνέχισε ο κ. Παπανδρέου, είναι μια χώρα μεταναστών. Σε όλα τα σημεία της γής υπάρχουν έλληνες μετανάστες. Γι αυτό είναι σε θέση να καταλάβη τις παγκόσμιες αρχές και αξίες και την εφαρμογή των αξιών και των αρχών αυτών στην καταπολέμηση προβλημάτων όπως η τρομοκρατία. Αναφορικά με τις ελληνοτουρκικές σχέσεις ο έλληνας υπουργός εξωτερικών επεσήμανε την πρόοδο που έχει σημειωθεί τονίζοντας την συνυπογραφή συμβάσεων και τα μέτρα συνεργασίας σε τομείς όπως ο τουρισμός, η αντιμετώπιση φυσικών καταστροφών, η καταπολέμηση της εγκληματικότητας, το λαθρεμπόριο ναρκωτικών, η λαθραία μετανάστευση και η τρομοκρατία. Οι εμπορικές συναλλαγές μεταξύ των δύο χωρών, είπε, έχουν διπλασιασθεί, ενώ υπάρχουν προοπτικές ανάπτυξης περαιτέρω συνεργασίας στον ενεργειακό και αγροτικό τομέα. Σε σχέση με την Κύπρο ο κ. Παπανδρέου είπε πως η ένταξή της στην Ευρωπαϊκή Ένωση θα ήταν επωφελής και για τις δυο κοινότητες του νησιού. Όσο για το κυπριακό πρόβλημα, πρόσθεσε, είναι δυνατό να επιλυθεί κατά τρόπο ικανοποιητικό και αποδεκτό από όλους με βάση τα ψηφίσματα του ΟΗΕ που προβλέπουν τη δημιουργία μιας διζωνικής, δικοινοτικής Ομοσπονδίας. Αναφερόμενος στην κατάσταση στη Μέση Ανατολή ο κύριος Παπανδρέου διακήρυξε πως η ειρηνευτική διαδικασία πρέπει να συνεχισθεί για το καλό των λαών και τη σταθερότητα της περιοχής. Υποστήριξε επίσης την ανάγκη ανάδειξης στο Πακιστάν μιας ηγεσίας που θα συνεργάζεται με τη διεθνή κοινότητα και θα συμμορφώνεται με τα ψηφίσματα του ΟΗΕ κι εξέφρασε την ελπίδα ότι θα μπορέσει να σχηματισθεί στο Αφγανιστάν μια αντιπροσωπευτική κυβέρνηση. Ολοκληρώνοντας την ομιλία του ο έλληνας υπουργός εξωτερικών υπογράμμισε τη σημασία των Ολυμπιακών Αγώνων και του Ολυμπιακού πνεύματος, ενός πνεύματος που, όπως είπε, είναι αρκετά ισχυρό για να αλλάξει τον κόσμο.